《赠解学士》
明代·王汝玉

忆昔先皇临紫极，轺车屡降徵山泽。君时年少挟奇才，徒步观光来上国。

万言策进蓬莱宫，剑花出匣森词锋。九重非常赐颜色，一朝声誉凌长虹。

玉堂初秉丝纶笔，金豸俄迁乌府秩。廷臣俊乂数千人，当代谏书推第一。

殿前端立近宸旒，西风雕鹗横清秋。片言直折田丞相，几度请斩安昌侯。

贵戚勋臣金与霍，终年陪从亲帷幄。长安市上多家奴，一日闻风皆胆落。

天恩旋许归宁亲，放迹西江山水滨。长读南陔采兰句，绣衣晴炫斑衣新。

阳春明月秋风夜，忆簉鹓行侍龙驾。中天回首五云高，清梦长飞双阙下。

鼎湖白日叹龙升，君亦仓皇西北行。孤臣遥望帝乡远，血泪如雨沾长缨。

万里栖栖复归日，弊裘羸马无人识。玄都观里看桃花，总是刘郎后来植。

我皇继统传万年，囊括四海收英贤。贾生遂膺宣室召，诸葛不顾南阳田。

含香重入銮坡直，屡草丹书宣帝德。金鸡衔出紫泥书，莲炬照还青琐夕。

先皇盛业超虞唐，命君纪述开秘藏。编成再拜献中禁，敕赐文绮兼绯黄。

万机燕閒宫漏夕，东阁西清常侍侧。恭承顾问进嘉谟，上补衮衣无阙职。

明良际合古今稀，况复两朝蒙眷知。子房一遇赤龙子，倒海倾心山不移。

嗟余识君虽恨晚，君常顾我多青眼。大夫倾盖即情亲，结交何必论深浅。

劝君松柏励贞心，岁晚不为霜霰侵。投躯尽悴报明主，袖拂五湖烟水深。

作者简介：（?—1415）明苏州府长洲人，本名璲，以字行，号青城山人。少从杨维桢学。落笔数千言，文不加点。年十七中浙江乡试。洪武末以荐摄郡学教授，擢翰林五经博士。永乐初进春坊赞善，预修《永乐大典》。声名大噪，出诸老臣上，遂被轻薄名。后坐解缙累，下诏狱论死。有《青城山人集》。